Els alumnes de Projectes Fotogràfics del Centre de Formació Les Sitges exposen en la Casa de Cultura
2025-07-24

Després de l’aura andina que ha deixat l’exposició pictòrica del xilè Pedro Sepúlveda, la Sala A d’Exposicions de la Casa de Cultura de Burjassot canvia de terç i dóna la benvinguda a la fotografia. A partir del dilluns 25 de gener i fins al 5 de febrer, els alumnes de Creació de Projectes Fotogràfics del Centre de Formació Les Sitges exposaran els projectes en els quals cadascun d’ells ha estat treballant, bé durant el curs passat, bé el curs d’aquesta campanya 2015-2016.

Així, es tracta d’una exposició col·lectiva, ja que tots els alumnes comparteixen el mateix espai físic. No obstant açò i com que la sala dóna molt de si, cadascun dels alumnes exposarà el seu treball individual. D’aquesta manera, hi haurà cabuda per a moltes visions particulars per a diferents realitats. Així, per exemple, amb el projecte de Gustavo Gardey, el visitant viatjarà a l’Índia, a través de les imatges que més van impactar en la mirada fotogràfica de Gustavo, durant el seu viatge al país asiàtic. Una altra alumna que exposa, Sara Saorín, proposa una mirada molt particular cap al món de la discapacitat i la fotografia adaptada amb el seu projecte “Di patata”. Per la seua banda, José Serrano, amb el seu projecte “Esos locos que corren” ens acosta a l’univers del running popular. “Napols i Sicília, ahir i hui” és el viatge visual que ens proposa Mati Martínez mentre que María Vila presenta “La casa”.

La inauguració d’aquesta exposició tindrà lloc el dilluns 25 de gener, a les 19 h, en la Casa de Cultura. El curs de Creació de Projectes Fotogràfics, impartit per Tere Arcs, forma part de l’oferta de cursos del Centre de Formació Les Sitges, de l’Institut Municipal de Cultura i Joventut de Burjassot.